Nafarroako Parlamentuko Eledunen Batzarrak, 2019ko azaroaren 11n egindako bilkuran, ondoko adierazpena onetsi zuen:

“1. Nafarroako Parlamentuak bat egiten du 2019ko Diabetesaren Nazioarteko Egunaren inguruko ospakizunarekin, eta urdinez argiztatuko du bere egoitzaren fatxada heldu den azaroaren 14an.

2. Nafarroako Parlamentuak erakunde eskudunak premiatzen ditu diabetes gaixotasunari aurrea hartzeko politikak sustatzen jarrai dezaten.

3. Nafarroako Parlamentuak uste du beharrezkoa dela neurriak hartzea gaixoek eta profesionalek diabetesari buruzko egiazko hezkuntza izan dezaten.

4. Nafarroako Parlamentuak konpromisoa hartzen du diabetesa sendatzeko ikerketa sustatzeko neurriak bultzatzen jarraitzeko.

5. Nafarroako Parlamentuak uste du beharrezkoa dela diabetesaren ikusarazpena sustatzea “Diabetesa ikusaraz ezazu” kanpaina bezalako neurriekin, eta ANADIk egun hauetan Diabetesaren Nazioarteko Eguna ospatzeko antolatu dituen jarduerak babesten ditu” (10-19/DEC-00073).

Iruñean, 2019ko azaroaren 11n

Lehendakaria: Unai Hualde Iglesias